Temeljem članka 18. Zakona o proračunu (Narodne novine, broj 144/21.), te članka 33. Statuta Općine Levanjska Varoš (Službeni glasnik Općine Levanjska Varoš broj 02/18., 2/20., 2/21.), Općinsko vijeće Općine Levanjska Varoš na svojoj 23. sjednici održanoj 18. prosinca 2024. godine donijelo je

# O D L U K U

# o izvršavanju Proračuna Općine Levanjska Varoš za 2025. godinu

1. **OPĆE ODREDBE**

**Članak 1.**

Ovom se Odlukom uređuje način izvršavanja Proračuna Općine Levanjska Varoš za 2025. godinu (u daljnjem tekstu: Proračun), upravljanje prihodima i primicima te rashodima i izdacima, opseg zaduživanja i davanja jamstava i suglasnosti, upravljanje dugom te imovinom, prava i obveze korisnika proračunskih sredstava, ovlasti Općinskog načelnika u izvršavanju Proračuna te druga pitanja u izvršavanju Proračuna.

**Članak 2.**

Proračun se sastoji od Općeg i Posebnog dijela.

Opći dio Proračuna sadrži: sažetak Računa prihoda i rashoda i Računa financiranja, Račun prihoda i rashoda i Račun financiranja.

U Računu prihoda i rashoda iskazani su svi porezni i neporezni prihodi, prihodi od prodaje nefinancijske imovine i ostali prihodi ostvareni na tržištu (vlastiti prihodi ) te rashodi, kao i rashodi za nabavu nefinancijske imovine.

U Računu financiranja iskazani su primici od financijske imovine i zaduživanja te svi izdaci za financijsku imovinu i otplatu kredita i zajmova.

Posebni dio Proračuna sastoji se od plana rashoda i izdataka proračunskih korisnika iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

1. **IZVRŠAVANJE PRORAČUNA**

**Članak 3.**

Za izvršenje Proračuna u cjelini je odgovoran nositelj izvršne vlasti Općinski načelnik.

Odgovornost za izvršavanje Proračuna u smislu odredbe stavka 1. ovog članka podrazumijeva odgovornost za preuzimanje i verifikaciju obveza, izdavanje naloga za plaćanje na teret proračunskih sredstava, te za utvrđivanje prava naplate i izdavanje naloga za naplatu u korist proračunskih sredstava.

**Članak 4.**

Proračun se izvršava preko jedinstvenog računa - računa Proračuna.

Rashodi i izdaci temelje se na vjerodostojnoj knjigovodstvenoj ispravi koju ovjerava odgovorna ili ovlaštena osoba.

Plaćanje predujma za isporuke robe, radova i usluga moguće je samo iznimno i ako je ispunjen najmanje jedan od sljedećih uvjeta:

* ostvaruju se kraći rokovi isporuke robe, radova i usluga i druge pogodnosti od interesa za Općinu,
* plaćanje predujmom nužan je uvjet za isporuku robe, radova i usluga.

**Članak 5.**

Sredstva Proračuna mogu se koristiti samo za namjene utvrđene u Posebnom dijelu Proračuna i to do visine planiranih sredstava po pojedinim programima i aktivnostima.

Iznimno od odredbe stavka 1. ovoga članka, uplaćeni i preneseni, a manje planirani namjenski prihodi i primici mogu se izvršavati iznad iznosa utvrđenih u Proračunu, a do visine iznosa uplaćenih odnosno prenesenih sredstava.

Neplanirani, a uplaćeni namjenski prihodi i primici mogu se koristiti prema naknadno utvrđenim aktivnostima i/ili projektima.

**Članak 6.**

Tijela općinske uprave odgovorna su za prikupljanje proračunskih sredstava i za potpunu i pravodobnu naplatu prihoda na računu Proračuna u skladu s pozitivnim propisima.

Stvarna naplata prihoda nije ograničena procjenom prihoda u proračunu.

**Članak 7.**

Pogrešno ili više uplaćeni prihodi u Proračun, vraćaju se uplatiteljima na teret tih prihoda.

Pogrešno ili više uplaćeni prihodi u Proračun prethodnih godina vraćaju se uplatiteljima na teret rashoda Proračuna.

Rješenje o povratu sredstava donosi Jedinstveni upravni odjel na temelju pismenog zahtjeva stranke.

**Članak 8.**

Ako tijekom godine dođe do neusklađenosti planiranih prihoda i rashoda proračuna, predložit će se Općinskom vijeću da donese njegove izmjene i dopune.

Iznimno ako se pojedine proračunske pozicije ne budu mogle izvršavati zbog nedovoljno planiranih rashoda, a na drugim pozicijama pojave se uštede, ovlašćuje se općinski načelnik da sukladno članku 60. Zakona o proračunu može izvršiti preraspodjelu sredstava između pozicija s tim da se tom prilikom ne može mijenjati ukupan iznos rashoda utvrđenih u proračunu.

**Članak 9.**

Ukoliko se prihodi Proračuna ne naplaćuju u planiranim iznosima i planiranoj dinamici tijekom godine, prednost u podmirivanju rashoda i izdataka Proračuna imat će tekuće otplate glavnice duga s pripadajućim kamatama, te rashodi za redovitu djelatnost općinske uprave.

1. **UPRAVLJANJE IMOVINOM**

**Članak 10.**

Imovinu Općine čine financijska i nefinancijska imovina kojom upravlja Općinski načelnik u skladu s posebnim propisima i Statutom Općine.

**Članak 11.**

Općinski načelnik odlučuje o stjecanju i otuđivanju nekretnina i pokretnina Općine i raspolaganju ostalom imovinom do vrijednosti i pod uvjetima utvrđenim zakonom, iznad kojih je za odlučivanje o tome nadležno Općinsko vijeće.

**Članak 12.**

Uz suglasnost Općinskog načelnika, pročelnik Jedinstvenog upravnog odjela može na zahtjev obveznika javnih davanja odgoditi plaćanje, ili odobriti obročnu otplatu dospjelih nenaplaćenih javnih davanja.

**Članak 13.**

Općinski načelnik može donijeti odluku o otpisu potraživanja za dugovanja po pojedinim vrstama prihoda u slučajevima kada je nastupila zastara potraživanja, kao i u drugim slučajevima kada je nastupila nemogućnost naplate.

1. **POZAJMLJIVANJE I ZADUŽIVANJE**

**Članak 14.**

Općina se može zaduživati uzimanjem kredita i zajmova.

Općina se može kratkoročno zadužiti najduže do dvanaest mjeseci samo za premošćivanje jaza nastalog zbog različite dinamike priljeva sredstava i dospijeća obveza.

Odluku o kratkoročnom zaduživanju donosi Općinski načelnik.

Općina se može dugoročno zadužiti samo za investiciju koja se financira iz Proračuna i koju je potvrdilo Općinsko vijeće, uz suglasnost Vlade Republike Hrvatske, a na prijedlog ministra financija.

**Članak 15.**

Radi realizacije kapitalnog projekta K100037 - KUPNJA I UREĐENJE KOMPLEKSA "STARA KUPKA" U BREZNICI ĐAKOVAČKOJ, Općina Levanjska Varoš se u 2020. godini zadužila za dugoročni kredit u iznosu od 4.000.000,00 kuna (530.891,23 eura).

Kredit iz stavka 1. ovog članka iskorišten je u iznosu od 530.592,74 eura.

Očekivani iznos duga s osnove kreditnog zaduženja iz stavka 1. ovog članka na kraju 2025. godine iznositi će 0,00 eura, s obzirom da je planirana otplata cjelokupnog iznosa glavnice.

**Članak 16.**

Pravna osoba u većinskom izravnom ili neizravnom vlasništvu Općine i javna ustanova čiji je osnivač Općina, može se zadužiti samo uz suglasnost Općine, sukladno zakonskim propisima i općim aktima.

Općina može dati jamstvo za ispunjenje obveza pravnoj osobi i javnoj ustanovi iz stavka 2. ovoga članka, sukladno zakonskim propisima i općim aktima Općine. Dana jamstva uključuju se u opseg zaduženja Općine.

1. **PRIJELAZNE I ZAKLJUČNE ODREDBE**

**Članak 17.**

Ova odluka stupa na snagu osmog (8) dana od dana objave u Službenom glasniku Općine Levanjska Varoš, a primjenjivat će se od 01. siječnja 2025. godine.

**R E P U B L I K A H R V A T S K A**

**O S J E Č K O – B A R A N J S K A Ž U P A N I J A**

**O P Ć I N A L E V A N J S K A V A R O Š**

**O P Ć I N S K O V I J E Ć E**

KLASA: 024-02/24-01/46

URBROJ: 2158-25-01-24-1

Levanjska Varoš, 18. prosinca 2024. godine

**PREDSJEDNIK OPĆINSKOG VIJEĆA**

Siniša Zarić